62023CJ0166
BREITHIÚNAS NA CÚIRTE (an Naoú Dlísheomra)
6 Meitheamh 2024 (
*1
)
(Tarchur chun réamhrialú – Comhshaol – Treoir 2003/87/CE – Iarscríbhinn I, mír 5 – Trualliú aeir – Scéim um liúntais astaíochtaí gás ceaptha teasa a thrádáil – Aonaid losctha dramhaíola guaisí nó cathrach a eisiamh – Ábharthacht an chuspóra loiscthe)
I gCás C‑166/23,
IARRAIDH ar réamhrialú faoi Airteagal 267 CFAE ón Svea hovrätt, Mark- och miljööverdomstolen (Cúirt Achomhairc Svea, Cúirt Achomhairc Talún agus Chomhshaoil, Stócólm, an tSualainn) trí chinneadh an 15 Márta 2023, a fuarthas ag an gCúirt Bhreithiúnais an 17 Márta 2023, sna himeachtaí
Naturvårdsverket
v
Nouryon Functional Chemicals AB,
tugann AN CHÚIRT (an Naoú Dlísheomra),
agus í comhdhéanta mar seo a leanas: O. Spineanu-Matei, Uachtarán Dlísheomra, J.-C. Bonichot (Rapóirtéir) agus S. Rodin, Breithiúna,
Abhcóide Ginearálta: T. Ćapeta,
Cláraitheoir: A. Calot Escobar,
ag féachaint don nós imeachta i scríbhinn,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–
Rialtas na Polainne, ag B. Majczyna, i gcáil Gníomhaire,
–
an Coimisiún Eorpach, ag P. Carlin, B. De Meester agus G. Wils, i gcáil Gníomhairí,
tar éis cinneadh a dhéanamh, i ndiaidh an tAbhcóide Ginearálta a éisteacht, breith a thabhairt ar an gcás gan Tuairim,
an Breithiúnas seo a leanas:
Breithiúnas
1
Baineann an iarraidh ar réamhrialú le léiriú mhír 5 d’Airteagal 18 d’Iarscríbhinn I a ghabhann le Treoir 2003/87/CE ó Pharlaimint na hEorpa agus ón gComhairle an 13 Deireadh Fómhair 2003 lena mbunaítear scéim um liúntais astaíochtaí gás ceaptha teasa a thrádáil laistigh den Chomhphobal agus lena leasaítear Treoir 96/61/CE ón gComhairle (IO 2003 L 275, lch. 32) arna leasú le Treoir (AE) 2018/410 ó Pharlaimint na hEorpa agus ón gComhairle an 14 Márta 2018 (IO 2018 L 76, p. 3) (‘Treoir 2003/87’).
2
Rinneadh an iarraidh seo in imeachtaí idir an Naturvårdsverket (an Ghníomhaireacht um Chaomhnú an Chomhshaoil, an tSualainn) (‘an Ghníomhaireacht’) agus Nouryon Functional Chemicals AB (‘Nouryon’), cuideachta Shualannach, a bhaineann le cinneadh ón ngníomhaireacht sin lena n‑ordaítear do Nouryon a phlean faireacháin maidir le hastaíochtaí gás ceaptha teasa a thabhairt i gcrích.
An dlí lena mbaineann
Dlí an Aontais Eorpaigh
Treoir 2003/87
3
Is é an méid seo a leanas atá in Aithris 25 de Threoir 2003/87:
‘Ba cheart beartais agus bearta a chur chun feidhme ar leibhéal na mBallstát agus an Chomhphobail i ngach uile earnáil de gheilleagar an Aontais Eorpaigh, agus ní hamháin in earnálacha na tionsclaíochta agus an fhuinnimh, chun na laghduithe ar astaíochtaí is gá a chruthú. …’
[Aistriúchán neamhoifigiúil]
4
Foráiltear le hAirteagal 1 den Treoir sin, dar teideal ‘Ábhar’, mar a leanas:
‘Leis an Treoir seo bunaítear córas maidir le trádáil lamháltas astaíochtaí gás ceaptha teasa laistigh den Aontais (dá dtagraítear mar "CTA AE" ina dhiadh seo) chun laghduithe ar astaíochtaí gás ceaptha teasa a chur chun cinn ar bhealach costéifeachtach agus éifeachtúil ó thaobh an gheilleagair de.’
[Aistriúchán neamhoifigiúil]
5
Foráiltear le hAirteagal 2 den Treoir sin, dar teideal ‘Raon feidhme’, mar a leanas:
‘1.   Beidh feidhm ag an Treoir seo maidir le hastaíochtaí ó na gníomhaíochtaí a liostaítear in Iarscríbhinn I agus maidir leis na gáis cheaptha teasa a liostaítear in Iarscríbhinn II.
2.   Beidh feidhm ag an Treoir seo gan dochar d’aon cheanglas de bhun Threoir 96/61/CE [ón gComhairle an 24 Meán Fómhair 1996 i ndáil le rialú agus cosc comhtháite ar thruailliú (IO 1996 L 257, p. 26)].
…’
[Aistriúchán neamhoifigiúil]
6
Le hAirteagal 3(e) de Threoir 2003/87 sainmhínítear ‘suiteáil’ mar ‘aonad teicniúil do-aistrithe ina ndéantar ceann amháin nó níos mó de na gníomhaíochtaí a liostaítear in Iarscríbhinn I agus aon ghníomhaíocht eile a bhaineann go díreach leo ag a bhfuil nasc teicniúil leis na gníomhaíochtaí a dhéantar ar an láithreán sin agus a bhféadfadh tionchar a imirt ar astaíochtaí agus ar thruailliú’.
7
Foráiltear le hAirteagal 4 den Treoir sin mar a leanas:
‘Áiritheoidh na Ballstáit, ón 1 Eanáir 2005 ar aghaidh, nach ndhéanfaidh aon suiteáil aon ghníomhaíocht a liostaítear in Iarscríbhinn I as a n‑eascraíonn astaíochtaí a shonraítear i dtaca leis an ngníomhaíocht sin mura bhfuil cead ag a hoibreoir a d’eisigh údarás inniúil de bhun Airteagail 5 agus 6, nó go n‑eisítear an tsuiteáil ó CTA AE de bhun Airteagal 27. Beidh feidhm ag an méid sin maidir le suiteálacha a roghnaigh a bheith páirteach faoi Airteagal 24.’
[Aistriúchán neamhoifigiúil]
8
Foráiltear le hAirteagal 6 den Treoir sin mar a leanas:
‘1.   Eiseoidh an t‑údarás inniúil cead astaíochtaí gás ceaptha teasa lena n‑údaraítear gáis ceaptha teasa a astú ón tsuiteáil ar fad nó ó chuid di más deimhin leis gur féidir leis an oibreoir faireachán agus tuairisciú a dhéanamh ar astaíochtaí.
Féadfaidh cead astaíochtaí gás ceaptha teasa suiteáil amháin nó níos mó ar aon láithreán amháin a oibríonn a oibríonn aon oibreoir amháin.
2.   Beidh an méid seo a leanas i gceadanna astaíochtaí gás ceaptha teasa:
(a)
ainm agus seoladh an oibreora;
(b)
tuairisc ar na gníomhaíochtaí agus na hastaíochtaí ón tsuiteáil;
(c)
plean faireacháin a chomhlíonann na ceanglais faoi na gníomhartha dá dtagraítear in Airteagal 14. Féadfaidh Ballstát oibreoirí a cheadú chun plean faireacháin a thabhairt cothrom le dáta gan an cead a athrú. Cuirfidh na hoibreoirí aon phlean faireacháin nuashonraithe faoi bhráid an údaráis inniúil lena fhormheas;
(d)
ceanglais tuairiscithe; agus
(e)
oibleagáid lamháltais a thabhairt suas, seachas lamháltais a eisíodh faoi Chaibidil II, lamháltais atá cothrom leis an méid iomlán astaíochtaí ón tsuiteáil i ngach bliain féilire, a fhíoraítear i gcomhréir le hAirteagal 15, laistigh de 4 mhí tar éis dheireadh na bliana sin.’
[Aistriúchán neamhoifigiúil]
9
Foráiltear le hAirteagal 14 den Treoir sin mar a leanas:
‘1.   Glacfaidh an Coimisiún [Eorpach] gníomhartha cur chun feidhme i ndáil leis na socruithe mionsonraithe chun faireachán agus tuairisciú a dhéanamh ar astaíochtaí..., a bheidh bunaithe ar na prionsabail maidir le faireachán agus tuairisciú a leagtar amach in Iarscríbhinn IV agus ar na ceanglais a leagtar amach i Mír 2 den Airteagal seo. …
…
3.   Áiritheoidh na Ballstáit go ndéanann gach oibreoir suiteála... faireachán agus tuairisciú ar astaíochtaí ón tsuiteáil sin le linn gach bliana féilire... don údarás inniúil tar éis dheireadh na bliana sin i gcomhréir leis na gníomhartha dá dtagraítear i Mír 1.
…’
[Aistriúchán neamhoifigiúil]
10
Foráiltear le Pointe 5 d’Iarscríbhinn 1 a ghabhann le Treoir 2003/87 mar a leanas:
‘I gcás ina bhfaightear amach go sáraítear tairseach acmhainneachta aon ghníomhaíochta san Iarscríbhinn seo i suiteáil, áireofar gach aonad ina ndóitear breoslaí sa chead astaíochta gás ceaptha teasa, cé is moite de na haonaid loiscthe dramhaíola guaisí nó cathrach.’
[Aistriúchán neamhoifigiúil]
11
Tá tábla in Iarscríbhinn I a ghabhann le Treoir 2003/87 ina leagtar amach na catagóirí gníomhaíochtaí a bhfuil feidhm ag an Treoir maidir leo. Áirítear an chéad agus an 23ú gníomhaíocht, faoi seach, sa tábla sin:
‘Dóchán breoslaí i suiteálacha inar mó an t‑ionchur teirmeach rátaithe iomlán ná 20 MW (cé is moite de shuiteálacha loiscthe dramhaíola guaisí nó cathrach)...
Táirgeadh bulc-cheimiceán orgánach trí chraiceáil, athfhoirmiú, ocsaídiú go hiomlán nó go páirteach nó trí phróisis den chineál céanna, ag a bhfuil acmhainneacht táirgthe is mó ná 100 tona in aghaidh an lae’.
[Aistriúchán neamhoifigiúil]
Rialachán Cur Chun Feidhme (AE) 2018/2066
12
Sa chéad mhír d’Airteagal 5 de Rialachán Cur Chun Feidhme (AE) 2018/2066 ón gCoimisiún an 19 Nollaig 2018 maidir le faireachán agus tuairisciú a dhéanamh ar astaíochtaí gás ceaptha teasa de bhun Threoir 2003/87 agus lena leasaítear Rialachán (AE) Uimh. 601/2012 ón gCoimisiún (IO 2018 L 334 lch. 1) foráiltear mar a leanas:
‘Beidh an faireachán agus tuairisciú iomlán agus cumhdófar leo gach astaíocht próisis agus dócháin ó gach foinse astaíochta agus sreabh fhoinseach a eascraíonn ó na gníomhaíochtaí a liostaítear in Iarscríbhinn I a ghabhann le Treoir 2003/87/CE agus gníomhaíochtaí ábhartha eile a áirítear de bhun Airteagal 24 den Treoir sin, agus na gáis ceaptha teasa uile a shonraítear i dtaca leis na gníomhaíochtaí sin, agus lena seachnaítear an comhaireamh dúbailte an tráth céanna.’
[Aistriúchán neamhoifigiúil]
13
De réir an chéad fomhír d’Airteagal 11(1) den Rialachán sin:
Déanfaidh gach oibreoir nó oibreoir aerárthaigh faireacháin ar astaíochtaí gás ceaptha teasa ar bhonn plean faireacháin a cheadaigh an t‑údarás inniúil i gcomhréir le hAirteagal 12, agus cineál agus feidhmiú na suiteála nó na gníomhaíochta aerárthaigh a bhfuil feidhm aige maidir léi á gcur san áireamh.’
[Aistriúchán neamhoifigiúil]
14
Tá an méid seo a leanas in Airteagal 14(2)(e) den chomhaontú sin:
Modhnóidh an t‑oibreoir nó an t‑oibreoir aerárthaigh an plean faireacháin in aon cheann de na cásanna seo a leanas ar a laghad:
…
(e)
i gcás nach bhfuil an plean faireacháin i gcomhréir le ceanglais an Rialacháin seo agus ina n‑iarrann an t‑údarás inniúil ar an oibreoir... é a mhodhnú’.
[Aistriúchán neamhoifigiúil]
Treoir 96/61
15
Luaitear an méid seo a leanas in Aithris 8 de Threoir 96/61:
‘De bharr gurb é is cuspóir don chur chuige comhtháite maidir le rialú truaillithe cosc a chur ar astaíochtaí isteach san aer, san uisce nó in ithir a mhéid atá sé sin indéanta, agus bainistiú dramhaíola á chur san áireamh, agus, más rud é nach bhfuil sé indéanta, na hastaíochtaí sin a íoslaghdú chun leibhéal ard cosanta a bhaint amach le haghaidh an chomhshaoil ar an iomlán’.
[Aistriúchán neamhoifigiúil]
16
Tá an méid seo a leanas in Airteagal 3 den Treoir sin:
‘Déanfaidh na Ballstáit na bearta is gá chun foráil a dhéanamh go n‑áirithíonn na húdaráis inniúla go n‑oibrítear na suiteálacha ar an gcaoi seo a leanas:
…
(c)
go seachnaítear giniúint dramhaíola i gcomhréir le Treoir 75/442CEE ón gComhairle an 15 Iúil 1975 maidir le dramhaíl [(IO 1975 L 194, lch. 39)]; agus más rud é go dtáirgtear dramhaíl, go ndéantar í a athshlánú nó, más rud é go bhfuil sé sin dodhéanta ar chúiseanna teicniúla eacnamaíocha, déantar í a dhiúscairt agus seachnaítear nó laghdaítear aon tionchar ar an gcomhshaol an tráth céanna;
…’
[Aistriúchán neamhoifigiúil]
dlí na Sualainne
17
Foráiltear i Mír 1, de Chaibidil 3, den förordningen (2020:1180) om vissa utsläpp av växthusgaser (Reacht (2020:1180) maidir le hastaíochtaí gás ceaptha teasa) (‘an Reacht Sualannach’).
Toirmisctear astaíocht, gan chead, gás ceaptha teasa ó shuiteálacha a ina ndéantar gníomhaíocht dá dtagraítear san Iarscríbhinn’
18
Foráiltear le Mír 5 de Chaibidil 3 den Reacht Sualannach mar a leanas:
Ní mór d’oibreoir ar mian leis cur isteach ar chead astaíochta gás ceaptha teasa an t‑iarratas sin a dhéanamh chuig [an nGníomhaireacht].
Beidh na nithe seo a leanas san iarratas:...
3. plean faireacháin.’
19
Foráiltear le treoir 4 san Iarscríbhinn a ghabhann leis ab Reacht Sualannach mar a leanas:
‘I gcás ina sáraítear tairseach acmhainneachta aon cheann de na gníomhaíochtaí a dtugtar tuairisc orthu i bpointí 1 go 28 den roinn ‘tuairisc ar ghníomhaíochtaí’ i suiteáil, áireofar gach aonad ina ndóitear breoslaí sa chead astaíochta gás ceaptha teasa, cé is moite de na haonaid loiscthe dramhaíola guaisí nó cathrach.’
20
Sainmhínítear plean faireacháin i Mír 6 den lagen (2020:1173) om vissa utsläpp av växthusgaser (Dlí (2020:1173) maidir le hastaíochtaí gás ceaptha teasa éagsúla) (‘an Dlí Sualannach’), mar ‘thuairisc i scríbhinn dá dtagraítear i Mír 12 den Rialachán maidir le faireachán agus tuairisciú’. I gcomhréir leis an bhforáil sin, ciallaíonn an ‘Rialachán maidir le faireachán agus tuairisciú’ Rialachán Chur Chun Feidhme 2018/2066.
An díospóid sna príomhimeachtaí agus na ceisteanna a tharchuirtear le haghaidh réamhrialú
21
Táirgíonn Nouryon, atá lonnaithe in Stenungsund (an tSualainn) bulc-cheimiceáin orgánacha. Is mó ná 100 tona in aghaidh an lae an méid táirgeachta.
22
Déantar an ghníomhaíocht sin ar bhonn cead a deonaíodh in 2004 de bhun an miljöbalken (Cód Comhshaoil). Leis an bpróiseas táirgthe cruthaítear dramhaíl ghuaiseach laistigh d’uisce iarmharach a eascraíonn ón bpróiseas tionsclaioch.
23
De bhun ordú sealadach sa chead, ní mór don chuideachta an t‑uisce sin a phróiseáil i loisceoir nó an t‑uisce a chóireáil i suiteáil cheadaithe eile le haghaidh dhramhaíl ghuaiseach. Thogair Nouryon an t‑uisce iarmharach a phróiseáil i loisceoir ag an tsuiteáil in Stenungsund. Tógadh an tsuiteáil ar bhealach lena ndéantar an t‑uisce truaillithe a phíobú go díreach ón áit sa tsuiteáil a dtarlaíonn an táirgeadh ceimiceán go dtí an loisceoir.
24
Úsáidtear an loisceoir beagnach go heisiach chun an fuíolluisce a tháirgtear sa phróiseas a loscadh, is é sin, san iomlán, thart ar 40000 tonna in aghaidh na bliana. Ós rud é go bhfuil an luach fuinnimh an uisce diomaibhseach, cuirtear breosla gásach leis chun an loscadh a dhéanamh. Athshlánaítear an fuinneamh a scaoiltear tríd an loscadh i bhfoirm ghal a úsáidtear sa phróiseas táirgeachta. Mar sin féin, faightear an chuid is mó den fhuinneamh le haghaidh na táirgeachta ó ghaileadán tionsclaíoch. In 2017, cuireadh 4289 dtonna de bhreosla gásach ar fáil don loisceoir, arb é 245 theirigiúl, ach athshlánaíodh 182 theirigiúl. Sa bhliain sin, ba é an méid measta den bhreosla gásach a dódh sa ghaileadán tionsclaíoch 726 theirigiúl (thart 14069 dtona). Astaíonn an loisceoir thart ar 11500 tona dé-ocsaíde carbóin san atmaisfeár gach bliain, de réir Nouryon, agus 17000 de réir na Gníomhaireachta.
25
Thairis sin, ceadaítear don tsuiteáil go sonrach gáis ceaptha teasa a astú faoi chuimsiú CTA AE.
26
Fuair an Ghníomhaireacht amach nach dtagraítear don loisceoir sa phlean faireacháin do shuiteáil Stenungsund agus dá bhrí sin nár áiríodh na hastaíochtaí gás ceaptha teasa ón loisceoir sin sna hastaíochtaí iomlána ón tsuiteáil sin.
27
Dá réir sin, d’ordaigh an Ghníomhaireacht Nouryon plean faireacháin breise ar chur ar fáil ina gcuimsítear an loisceoir. Luaigh sí nach mór don tsuiteáil a bheith ceadaithe le haghaidh na n‑aonad uile atá ina gcuid dhílis di.
28
Thug Nouryon caingean i gcoinne na hurghaire ón nGníomhaireacht, os comhair an Nacka tingsrätt – Mark- och miljödomstolen (Cúirt Dúiche, Cúirt Achomhairc Talún agus Chomhshaoil, Nacka, an tSualainn), ina n‑áititear, de bhun mhír 5 d’Iarscríbhinn I a ghabhann le Treoir 2003/87, nár cheart aonad loiscthe dramhaíola guaisí a chuimsiú in CTA AE, bíodh sé ina chuid dhílis den tsuiteáil a chumhdaítear leis an gcóras sin nó ná bíodh. Sheas an chúirt leis an argóint sin agus chuir an urghaire ón nGníomhaireacht ar neamhní.
29
Thug an Ghníomhaireacht achomharc i coinne an chinnidh ón gcúirt sin os comhair an Svea hovrätt, Mark- och miljööverdomstolen (Cúirt Achomhairc Svea, Cúirt Achomhairc Talún agus Chomhshaoil, Stócólm, an tSualainn). Tá an chúirt sin in amhras an dtagann an loisceoir atá i gceist faoin eisceacht dá bhforáiltear i Mír 5 d’Iarscríbhinn 1 a ghabhann le Treoir 2003/87.
30
Sna himthosca sin, chinn an Svea hovrätt, Mark- och miljööverdomstolen (Cúirt Achomhairc Svea, Cúirt Achomhairc Talún agus Chomhshaoil, Stócólm, an tSualainn) bac a chur leis na himeachtaí agus na cheisteanna seo a leanas a tharchur chun réamhrialú chuig an gCúirt Bhreithiúnais:
‘(1)
An bhfuil an díolúine maidir le haonaid chun dramhaíl ghuaiseach a loscadh i [bpointe] 5 d’Iarscríbhinn I a ghabhann le Treoir [2003/87] – go bhfuil gach aonad ina ndóitear breoslaí le cur san áireamh sa chead astuithe gáis cheaptha teasa, seachas aonaid le haghaidh loscadh gáis dramhaíola ghuaiseach – infheidhme maidir le gach aonad a loisceann dramhaíl ghuaiseach, nó nach mór fachtóir cáilitheach éigin a bheith ann chun an díolúine a chur i bhfeidhm? Más gá fachtóir den sórt sin, an bhfuil cuspóir an aonaid mar sin cinntitheach chun an díolúine a chur i bhfeidhm, nó an féidir fachtóirí eile a bheith ábhartha freisin?
(2)
Má tá cuspóir an aonaid cinnte don mheasúnú, an bhfuil an díolúine fós le cur i bhfeidhm maidir le haonad a loisceann dramhaíl ghuaiseach ach a bhfuil príomhchuspóir aige seachas an loscadh sin?
(3)
Mura mbaineann an díolúine ach le haonad a bhfuil sé mar phríomhchuspóir aige dramhaíl ghuaiseach a loscadh, céard iad na critéir a úsáidfear chun an cuspóir a mheasúnú?
(4)
Más rud é, i measúnú, go bhfuil sé cinntitheach an measfar an t‑aonad a bheith ina chuid dhílis de ghníomhaíocht i suiteáil a bhfuil cead ag teastáil ina leith faoin treoir – mar shampla, mar atá leagtha amach i roinn 3.3.3 den Treoir ón gCoimisiún – céard iad na ceanglais atá le socrú mar sin chun an t‑aonad a mheas mar chuid dhílis de? An féidir a cheangal, mar shampla, go gcaithfidh an táirgeadh a bheith dodhéanta nó gan a bheith ceadaithe gan an t‑aonad (féach an Treoir ón gCoimisiún [Eorpach], leathanach 14, fonóta 14), nó an féidir gur leor an t‑aonad a nascadh go teicniúil leis an suiteáil agus glacadh le dramhaíl ghuaiseach amháin ón tsuiteáil sin?’
Breithniú ar na ceisteanna a tharchuirtear le haghaidh réamhrialú
31
Leis na ceisteanna ón gcúirt a rinne an tarchur, arb iomchuí iad a scrúdú le chéile, iarrtar, go bunúsach, an gá Mír 5 d’Iarscríbhinn I a ghabhann le Treoir 2003/87 a léiriú sa chaoi go gciallaíonn sí go n‑eisiatar gach aonad loiscthe dramhaíola guaisí nó cathrach ó raon feidhme na Treorach sin, lena n‑áirítear iad sin atá comhtháite laistigh de shuiteáil a thagann faoin raon feidhme sin agus nach é an dramhaíl sin a loscadh an príomhchuspóir dóibh.
32
Mar réamhphointe, ní mór a mheabhrú go bhfuil sé de chuspóir ag Treoir 2003/87 lena mbunaítear córas trádála astaíochta lena bhféachtar le hastaíochtaí gás ceaptha teasa isteach san atmaisféar a laghdú go leibhéal lena gcoisctear trasnaíocht antrapaigineach leis an gcóras aeráide, agus arb é is cuspóir deiridh di an comhshaol a chosaint (breithiúnas an 16 Nollaig 2021, Apollo Tyres (an Ungáir), C‑575/20, EU:C:2021:1024, Mír 24 agus an cásdlí dá dtagraítear).
33
Foráiltear le hAirteagal 2(1) de Treoir 2003/87 go bhfuil feidhm ag an Treoir sin maidir le hastaíochtaí ó na gníomhaíochtaí a liostaítear in Iarscríbhinn I agus maidir leis na gáis ceaptha teasa a liostaítear in Iarscríbhinn II, lena n‑áirítear, go sonrach, dé-ocsaíd charbóin (breithiúnas an 16 Nollaig 2021_Apollo Tyres (an Ungáir), C‑575/20, EU:C:2021:1024, Mír 25 agus an cásdlí dá dtagraítear).
34
Foráiltear le hAirteagal 4 de Treoir 2003/87 mar a leanas: ‘Áiritheoidh na Ballstáit, ó 1 Eanáir 2005 ar aghaidh, nach dhéanfaidh aon suiteáil aon gníomhaíocht a luaitear in Iarscríbhinn I as a n‑eascraíonn astaíochtaí a shonraítear maidir leis an ngníomhaíocht sin mura bhfuil cead ag an oibreoir a d’eisigh údarás inniúil de bhun Airteagail 5 agus 6, nó go n‑eisítear an tsuiteáil ó CTA AE de bhun le Airteagal 27. …’.
35
Le hAirteagal 3(e) den Treoir sin sainmhínítear ‘suiteáil’ mar ‘aonad teicniúil do-aistrithe ina ndéantar ceann amháin nó níos mó de na gníomhaíochtaí a liostaítear in Iarscríbhinn I agus aon ghníomhaíocht eile a bhaineann go díreach leo agus a bhfuil nasc teicniúil aici leis na gníomhaíochtaí a dhéantar ar an láithreán sin agus a bhféadfadh tionchar a bheith aici ar astaíochtaí agus ar thruailliú’.
36
Áiritear leis na gníomhaíochtaí dá dtagraítear in Iarscríbhinn I ‘Táirgeadh bulc-cheimiceán orgánach trí chraiceáil, athfhoirmiú, ocsaídiú go hiomlán nó go páirteach nó trí phróisis den chineál céanna, ag a bhfuil acmhainneacht táirgeachta is mó ná 100 tona in aghaidh an lae.
37
Tá suiteáil Nouryon, a tháirgeann bulc-cheimiceáin orgánacha, faoi réir cead a fháil le haghaidh an chuspóra sin.
38
Áiritear sa tsuiteáil sin loisceoir atá ceaptha chun fuíolluisce a loscadh sa phróiseas táirgeachta. Dá bhrí sin, astaíonn an trealamh dé-ocsaíd charbóin. Athshlánaítear an fuinneamh a scaoiltear tríd an loscadh i bhfoirm ghal a úsáidtear sa phróiseas táirgeachta.
39
Toisc go bhfuil nasc teicniúil idir na gníomhaíochtaí a dhéantar ar láithreán Stenungsund agus go bhfuil sé in ann tionchar a imirt ar astaíochtaí, is cuid den tshuiteáil é an loisceoir sin, de réir bhrí Airteagal 3(e) de Threoir 2003/87.
40
Is éard atá i gceist leis an díospóid sna príomhimeachtaí ná an gá an loisceoir a cheadú ar an gcaoi chéanna leis an gcuid eile den tsuiteáil faoi Threoir 2003/87, nó an ea nach bhfuil gá leis sin de bhun na heisceachta a luaitear i Mír 5 d’Iarscríbhinn I a ghabhann leis an Treoir sin. Dá bhrí sin, measann a rinne an tarchur go mbraitheann toradh na díospóide seo ar an léiriú atá le tabhairt ar an bhforáil sin.
41
Foráiltear i bpointe 5 d’Iarscríbhinn 1 a ghabhann le Treoir 2003/87 mar a leanas: ‘más rud é go bhfaightear amach go sáraítear tairseach acmhainneachta aon ghníomhaíochta san Iarscríbhinn seo i suiteáil, áireofar gach aonad ina ndóitear breoslaí sa chead astaíochta gás ceaptha teasa, cé is moite de na haonaid loiscthe dramhaíola guaisí nó cathrach.’
42
De réir léiriú an Choimisiún sa treoir uaidh dar teideal ‘Treoir ar léiriú ar Iarscríbhinn I de Threoir CTA AE’, a glacadh an 18 Márta 2010, ní leor go n‑dónn aonad dramhaíola guaisí nó cathrach chun é a eisiamh ó raon fheidhme Threoir 2003/87. Chomh maith leis sin, measann an Coimisiún gur gá, sa chéad dul síos, nach bhfuil an t‑aonad loiscthe dramhaíola guaisí nó cathrach ina chuid de shuiteáil a luaitear a gníomhaíocht in Iarscríbhinn I den Treoir sin, agus sa dara dul síos, gurb é loscadh na dramhaíola sin an príomhchuspóir dó.
43
Is é sin an fáth, de réir an Choimisiúin, nach n‑eisítear ón raon feidhme sin aonad loiscthe dramhaíola guaisí, a n‑athshlánaítear an teas uaidh, teas a úsáidtear i bhfeidhmiú na suiteála a thagann faoi raon feidhme mhír 5 d’Iarscríbhinn I a ghabhann le Treoir 2003/87.
44
Mar sin féin, ní thacaítear leis an léiriú sin leis na modhanna beachta, córasacha agus teileolaíocha ar a mbraitheann an Chúirt go hiondúil.
45
Ar an gcéad dul síos, maidir le léirmhíniú ar phointe 5 d’Iarscríbhinn I a ghabhann le Treoir 2003/87, ní mór a thabhairt faoi deara go mbeartaítear leis an bhforáil sin staid ina bhfuil suiteáil a bhfuil cead ag teastáil uaithi chun gáis ceaptha teasa a astú, suiteáil arb é atá inti roinnt aonad ina n‑dóitear breoslaí, agus foráiltear, sa chás sin, gur cheart na haonaid a chuimsiú sa chead sin, seachas aonaid loiscthe dramhaíola guaisí nó cathrach.
46
Dá bhrí sin, le foclaíocht mhír 5, dealraíonn sé nach n‑eisiatar aonaid loiscthe dramhaíola guaisí óna gcuimsiú sa phlean faireacháin le haghaidh suiteála toisc gur cuid dhílis den tsuiteáil sin é.
47
Chomh maith leis sin, ós rud é gur gá léiriú docht a dhéanamh ar eisceachtaí, ní mór an eisceacht i Mír 5 a teorannú d’aonaid atá dírithe iarbhír ar loscadh dramhaíola guaisí nó cathrach, agus dá réir sin, nach loisceann dramhaíl eile ach go himeallach.
48
I gcodarsnacht le sin, ní léiríonn foclaíocht phointe 5 d’Iarscríbhinn I a ghabhann le Treoir 2003/87 go mbraitheann eisiamh aonad loiscthe dramhaíola guaisí nó cathrach ó chead astaíochtaí gás ceaptha teasa ar chuspóir loiscthe na dramhaíola sin.
49
Ar an dara dul síos, maidir le léirithe córasacha agus teileolaíocha ar mhír 5 d’Iarscríbhinn I a ghabhann le Treoir 2003/87, is iomchuí iad a scrúdú le chéile.
50
Mar is léir, inter alia, ó aithris 25 agus Airteagal 1 araon de Threoir 2003/87, is é is cuspóir ginearálta don Treoir sin laghdú a dhéanamh ar astaíocht na ngásanna sin a bhaint amach trí chóras trádála astaíochta gás ceaptha teasa a bhunú.
51
Mar sin féin, ní shaothraítear an cuspóir sin mar thosaíocht leis an eisceacht dá bhforáiltear le Mír 5 d’Iarscríbhinn I a ghabhann le Treoir 2003/87 le haghaidh aonaid loiscthe dramhaíola guaisí nó cathrach. Ina áit sin, comhfhreagraíonn sí do chuspóir tánaisteach den Treoir sin, toisc gur mheas reachtas an Aontais nár cheart, le bunú córais trádála astaíochta gás ceaptha teasa, bac a chur ar dhiúscairt dramhaíola guaisí nó cathrach trí loscadh.
52
Maidir leis sin, ní mór a thabhairt faoi deara go leasaítear Treoir 96/61 le Treoir 2003/87, mar a luaitear ina teidil. Luaitear an méid seo a leanas in Airteagal 2(2) de Threoir 2003/87 ‘beidh feidhm ag an Treoir seo gan dochar d’aon cheanglas de bhun Threoir [96/61].’ Mar sin féin, déantar foráil shainráite le hAirteagal 3(c) de Treoir 96/61 maidir le hathshlánú agus diúscairt dramhaíola, a bhfuil an cuspóir di níos leithne ná an cuspóir do Threoir 2003/87 agus a bhaineann le cosc agus rialú comhtháite ar thruailliú.
53
Foráiltear mar seo a leanas in Aithris 8 de Threoir 96/61: ‘de bharr gurb é is cuspóir don chur chuige comhtháite maidir le rialú truaillithe cosc a chur ar astaíochtaí isteach san aer, san uisce nó in ithir a mhéid atá sé sin indéanta, agus bainistiú dramhaíola á chur san áireamh, agus, más rud é nach bhfuil sé indéanta, na hastaíochtaí sin a íoslaghdú chun leibhéal ard cosanta a bhaint amach le haghaidh an chomhshaoil ar an iomlán’.
54
Fágann na heilimintí roimhe sin go raibh sé beartaithe reachtas an Aontais an loscadh dramhaíola guaisí nó cathrach a chuir chun cinn trína bhaint ón oibleagáid iad a bheith ceadaithe faoi CTA AE. Maidir le teorainn a chur le raon feidhme an chuspóra sin tríd an gcoincheap ‘príomhchuspóir’ a úsáid, níl sé comhsheasmhach leis an gcuspóir sin.
55
Ina theanta sin, ní mór raon fheidhme na heisceachta a léiriú i bhfianaise phríomhchuspóir Threoir 2003/87. Maidir leis an léirmhíniú a d’fhorbair an Coimisiún, ar dá réir ba cheart aonad loiscthe dramhaíola guaisí nó cathrach a chuireann le feidhmiú suiteála laistigh de CTA AE trí theas a chuir ar fáil dí, teacht faoi raon fheidhme CTA AE, tá an léiriú sin contrártha don chuspóir sin.
56
Is é an toradh a bheadh ar léiriú den sórt sin go bhforchoimeádfaí tairbhe an mhaolaithe sin ag aonaid loiscthe dramhaíola guaisí nó cathrach nach n‑athshlánaítear an teas uathu le suiteáil a chumhdaítear le Treoir 2003/87, agus is é cur amú fuinnimh agus méadú ar astaíochtaí a toradh a bheadh air sin.
57
I bhfianaise an mhéid sin go léir, is é an freagra ar na ceisteanna arna dtarchur nach mór Mír 5 d’Iarscríbhinn I a ghabhann le Treoir 2003/87 a léiriú sa chaoi go gciallaíonn sé go n‑eisiatar gach aonad loiscthe dramhaíola guaisí nó cathrach ó raon feidhme na Treorach sin, lena n‑áirítear iad sin atá comhtháite i suiteáil a thagann faoin raon feidhme sin agus nach é loscadh dramhaíola an t‑aon chuspóir dóibh, ar choinníoll nach n‑úsáidtear iad ach go himeallach chun dramhaíl eile a loscadh.
Costais
58
Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Naoú Dlísheomra) mar seo a leanas:
Maidir le mír 5 d’Iarscríbhinn I de Threoir 2003/87/CE ó Pharlaimint na hEorpa agus ón gComhairle an 13 Deireadh Fómhair 2003 lena mbunaítear scéim um liúntais astaíochtaí gás ceaptha teasa a thrádáil laistigh den Chomhphobal agus lena leasaítear Treoir 96/61/CE ón gComhairle, arna leasú le Treoir (AE) 2018/410 ó Pharlaimint na hEorpa agus ón gComhairle an 14 Márta 2018,
ní mór léiriú a dhéanamh mar seo a leanas:
eisiatar gach aonad loiscthe dramhaíola guaisí nó cathrach ó raon feidhme na Treorach seo, arna leasú, lena n‑áirítear iad siúd atá comhtháite i suiteáil a thagann faoin raon feidhme sin agus nach bhfuil d’aidhm aici an dramhaíl seo a loscadh amháin, ar choinníoll nach n‑úsáidtear iad ach go himeallach chun dramhaíl eile a loscadh.
[Sínithe]
(
*1
)	Teanga an cháis: an tSualainnis.